Gregorius servus servorum Dei, dilectis in Christo fratribus U. Lugdunensi archiepiscopo et ejus suffragantibus episcopis salutem et apostolicam benedictionem. Confratrem nostrum Landricum Matisconensem episcopum quem intervenientibus quibusdam rationabilibus causis, ordinavimus ad vos cum nostris litteris et apostolico sigillo remittimus quatenus de suscepto sacerdotalis officii ordine et honore non incerta vobis signa et indicia referat. Cui quamquam vos debitam et fraternam dilectionem prompte perhibere non dubitemus, addere sibi tamen et nostre ad vos commendationis quasi privilegium opportere prospeximus; quatenus et tanto accumulatior inter vos caritas enitescat, quanto et ex vinculo nostre fraternitatis et respectu apostolice reverentie conjunctior et eminentior eum causa commandat. Quapropter rogamus vos et admonemus in Domino ut eum plene dilectionis affectibus et digna congratulatione suscipiatis, et ad regendam sibi commissam ecclesiam ejusque jura retinenda et, ubi opus fuerit, recuperanda cum omni cura et studio que potestis consilia et adjutoria conferatis. Nam quanto his temporibus pro peccatis nostris ecclesia sevioribus usquequaque nunc nitet perturbationibus, tanto sollicitius nos ad defensionem earum nostra consilia et quas possumus vires adjuvare debemus, quatenus contra tanta pericula fortiores............ Christi et fraternis negotiis mutuis sustentationibus subsistere, Domino adjuvante valeamus.